29.12.2021 18:35 | "Až som spanikáril, keď som si strčil prsty do rany, napadol mi Rišo Zedník," vravel nám v polovici septembra Branislav Konrád.
Slovenský brankár zažil v prípravnom zápase Olomouca hrôzostrašnú situáciu. Tridsaťtriročnému hokejistovi preťal Petr Koukal z Pardubíc nechtiac krk korčuľou. Nitriansky rodák hneď absolvoval operáciu. Mal problémy so svalom, nemohol poriadne dvihnúť ruku.
Našťastie, tri mesiace rehabilitácie pomohli a skúsený brankár sa vrátil v posledných kolách do zostavy Olomouca. Je to pozitívna správa aj smerom k reprezentácii, keďže Konrád by sa mal uchádzať o post jednotky pre zimné olympijské hry v Pekingu 2022. Výbornými výkonmi vychytal postup z augustovej kvalifikácie v Bratislave.
Na olympiádu zatiaľ nemyslím, musím chytať viac
Vrátili ste sa po hrôzostrašnom zranení do bránky Olomouca, ako ste sa cítili v prvých zápasoch?
"Bolo to v pohode, aj keď výpadok bol zjavný najmä z kondičnej stránky. Čaká ma ešte rehabilitácia, ale to je dlhodobá vec. Našťastie, nemám problémy s videním, ani ničím podobným. Mám spadnuté viečko a nepotí sa mi časť tváre, ale s tým môžem existovať."
Tesne po operácii ste hovorili, že ideálne by bolo, keby ste sa mohli vrátiť do zápasov na konci kalendárneho roka. Zrejme šlo všetko podľa predstáv, nie?
"Relatívne áno. Snažili sme sa urobiť maximum pre to, aby som mohol chytať."
Mali ste po vyše trojmesačnej pauze rešpekt?
"Nie, na to som vôbec nemyslel. Skôr som sa sústredil na kondíciu. V zápasoch je predsa len adrenalín, tak som to zvládol aj fyzicky. Chalani mi pomohli, hrali dobre v obrane."
Ako sa cítite po kondičnej stránke?
"Chodil som posledný mesiac na ľad, akurát som mal problém, aby sa svaly chytili a ruka pracovala, ako má. Nebolo toľko času na kondičné veci, musím ich naháňať v zápasoch."
Čo hovoríte na výkony vášho tímu, ktorý sa pohybuje okolo deviateho miesta v tabuľke českej extraligy?
"Začali sme sezónu výborne, boli sme aj vyššie. Medzi reprezentačnými prestávkami sa nám nedarilo. Zatiaľ zbierame body, chceli by sme sa udržať do desiateho miesta, aj keď do predkola idú dvanásti. Radi by sme začínali doma, ale tabuľka je nabitá."
Vaším spoluhráčom je najväčšia hviezda českej extraligy David Krejči. Čo hovoríte na jeho výkony?
"Je to parádny hráč. Na presilovkách to riadi sám, má geniálne prihrávky. Aj v poslednom zápase sme prehrávali 1:2, dal vyrovnávajúci gól a premenil nájazd."
Pomysleli ste si už na zimnú olympiádu, kde sa vami určite počítajú?
"Uvidíme, ako to pôjde ďalej. Musím odchytať viac zápasov. Keď ich bude päť, šesť, spravím si lepší obraz o tom, ako reaguje ruka a cíti sa celé telo. Bolo by pekné si znova zachytať na olympijských hrách, ale zatiaľ je ešte priskoro."
Láka vás to o to viac, že ste boli v olympijskej kvalifikácii jasná jednotka tímu?
"V sezóne som poriadne nechytal, preto to neriešim. Ak budem chytať dobre, poteším sa z toho. Keď to bude stačiť na olympiádu, tak to bude super."
Čo hovoríte na neúčasť hokejistov z NHL v Pekingu?
"Nie je to dobré. Čítal som, že sa hovorí až o trojtýždňovej karanténe, keď bude hráč pozitívny. S tým budú mať problém aj európske kluby. Nebude to nič príjemné. Bez fanúšikov, v 'bubline'... Bude to zvláštne."
Keď sa povie olympiáda, asi vám hneď napadne váš parádny výkon proti Rusku, keď ste ako jediný tím zdolali neskorších olympijských víťazov?
"Áno, v Pjongčangu najmä boli priaznivci hokeja. Mohli sme sa voľne pohybovať, ísť sa pozrieť na iné športy, na kávu do mesta, na pláž. To bolo super. Teraz pôjdeme z lietadla hneď do izolácie. Je to však stále olympiáda a každý by tam chcel ísť."
Manažér Miroslav Šatan povedal, že bez hráčov NHL by chcel patriť s naším tímom medzi prekvapenia. Čo vy na to?
"Zatiaľ som nad tým nerozmýšľal, aj keď Fíni a Švédi bez hráčov NHL budú slabší. Uvidíme, bolo by pekné prekvapiť."